title: Sierra de la Rocha de las Defesas
text: Este articlo tracta sobre la sierra de la Rocha de las Defesas entre Cantaviella y Fortanet. Pa atros usos de lo toponimo «sierra de la Rocha» se veiga sierra de la Rocha (desambigación).
  
  La sierra de la Rocha de las Defesas ye aliniación montanyosa de lo Sistema Iberico que fa part de la branca levantina y de la unidat morfoestructural dita "Serranías de Gúdar". Se situa entre la sierra de Palomita y la sierra de la Canyada paralela a esta zaguera y como prolongación de la Sierra de las Defesas, que ye a lo sudeste. La principal altaria ye lo cabezo de la Rocha (1.787 m), seguiu de lo cabezo de Quarto Pelau y lo cabezo de la Tejeda. Lo puerto de Quarto Pelau (1.657 m) traviesa esta sierra.
  
  La superficie de la sierra de la Rocha de las Defesas perteneixe a los termins municipals de Fortanet, Cantaviella y Canyada de Benatanduz (Mayestrato). En lo termin municipal de Cantaviella la sierra de la Rocha de las Defesas corresponde a part de la partida masovera de La Umbría.
  
  Hidrolochía 
  La vertient sudueste desaugua enta lo río Fortanet a traviés de lo barranco de la Defesa (que define la val de las Defesas), y l'arroyo de la Tejeda.
  
  La vertient nord-este desaugua enta los ríos Canyada y de Cantaviella. Lo río Canyada naixe entre la sierra de la Rocha y sierra Palomita.
  
  Toponimia 
  En l'actualidat gosa apareixer en los mapas simplament como sierra de las Rochas. Se documenta una mención a una Rocha de las Defesas y Val de las Defesas en un texto de 1414 sobre lo mollonamiento de boalaches y defesas entre los termins de Fortanet y Exorcas:
  
  L'oronimo rocha de las Defesas corresponde en lo termin municipal de Fortanet a la vertient sudueste de la sierra, baixo lo cabezo de la Rocha y los suyos cerros, distinguindo-se de la rocha de Pinarhueco situada a lo norueste en lo sarrau que bi ha entre Villar Luengo y Canyada de Benatanduz.
  
  La palabra rocha ye un mozarabismo que se documenta por toda la Peninsula Iberica pero especialment en Cuenca, provincia de Teruel y comarcas churras. S'ha quiesto interpretar como cognato de roza, substantivo postverbal de rozar, evolución de *RUPTIARE. Presenta significaus que van dende "penya", "cinglo" u "ralla" como material rocoso alto, aspro y de dificil acceso dica lo secundario de "costera" u "ladera" en Gúdar-Chabalambre y comarcas churras.
  
  Cheolochía 
  La sierra de la Rocha ye formada principalment por calsineras d'edat cenomaniana (Cretacio superior), que corresponden a lo costau prou verticalizau d'un anticlinal conoixiu como de Quarto Pelau. Este anticlinal encierra baixo estas calsineras formacions como las arenas d'Utriellas d'edat albiana, unas calsineras d'edat aptiana (Cretacio inferior), y un nuclio churasico.
  
  Baixando dende la sierra de la Rocha enta Cantaviella la erosión regresiva de bell barranco ha plegau a fer aflorar lo nuclio churasico de l'anticlinal fendo una cluse.
  
  Bi ha formas periglacials. La val de las Defesas de Fortanet ye una val con fondón plan con vertients cubiertas por pedrizas. En las laderas de puerto de Quarto Pelau bi ha lobulos de solifluxión.
  
  Referencias
  
  Bibliografía 
   Eduardo Viñuales Cobos (coordinador): Red natural de Aragón. nº 3, Maestrazgo Prames, 2006.
   José Luis Peña Monné et al. : Geomorfología de la Provincia de Teruel. Instituto de Estudios Turolenses, 1984.
   Instituto Geológico y Minero de España: Mapa Geológico de España E 1:50.000. Forcall. Servicio de publicaciones de Ministerio de Industria y Energía.
  
  Rocha de las Defesas
  Rocha de las Defesas
  Rocha de las Defesas